Detailhandelsanalyse 2014 - orientering og videre proces 
Sagsfremstilling 
13.    Detailhandelsanalyse 2014 - orientering og videre proces  
                                                                                                                        Åbent 
Sagsnr.: 326-2013-58327       J.nr.: 01.02.17            Uffe Mathiasen.: 326-2014-348341 
  
[adresse] 
Teknik og Miljø indledte i foråret 2014 et samarbejde med konsulentvirksomheden COWI A/S om at gennemføre en 
ny detailhandelsanalyse for Kalundborg Kommune. COWI har stor erfaring med denne type analyser og har en bred 
viden om, hvad der i øjeblikket rører sig på detailhandelsområdet. Mimi Lund er rådgiver inden for bl.a. byudvikling, 
detailhandel og infrastruktur. Processen er endvidere gennemført i dialog med Erhvervsrådet og handelslivet. 
Undervejs i forløbet er der således afholdt en workshop for interessenter, og detailhandelsanalysen har været et 
emne på to dialogmøder arrangeret af Kalundborgegnens Erhvervsråd og samarbejdspartnere i forbindelse med 
projekt om detail- og bymidteudvikling. 
  
Den seneste detailhandelsanalyse blev udarbejdet i 2009 i forbindelse med den første kommuneplan efter 
kommunesammenlægningen, Kommuneplan 2009-2021. I de senere år har kommunens detailhandel - i lighed med 
den nationale tendens - været under pres. Dette oplever man for eksempel i Kalundborg bymidte, og det 
foranledigede, at Teknik- og Miljøudvalget i 2013 drøftede detailhandlens situation i Kalundborg bymidte, tillige med 
repræsentanter fra Handelsstandsforeningen. 
  
Formålet med detailhandelsanalyse 2014 er at få et samlet overblik over detailhandlens aktuelle status og pege på, 
hvordan detailhandlen bedst kan udvikles. Både situationen, udfordringerne og mulighederne er således blevet 
kortlagt. 
  
Detailhandelsanalysen 
Den gennemførte detailhandelsanalyse har udmøntet sig i en rapport, ”Detailhandelsanalyse Kalundborg Kommune, 
oktober 2014”, se bilag 1. Rapporten indeholder: 
  
· En beskrivelse af rammebetingelser og regionale forhold 
· En butiksanalyse med kortlægning af antal og areal af butikker, omsætning, forbrug og dækningsgrader 
· To scenarier for forbrugsudvikling og arealbehov 
· En SWOT-analyse for detailhandlen i Kalundborg Kommune, der beskriver de interne styrker og svagheder samt 
eksterne muligheder og trusler for at udvikle et attraktivt handelsmiljø i kommunens centerbyer 
· Vurdering og udvikling af centerstrukturen 
· Anbefalinger til udvikling af detailhandlen i kommunen, rettet dels til Kalundborg Kommune, dels til kommunens 
handelsstandsforeninger.  
Af faktuelle nøgletal fra rapporten kan nævnes: I Kalundborg Kommune findes ca. 175 butikker med et samlet 
butiksareal på ca. 97.000 m2, fordelt på ca. 40 % dagligvarer, 35 % udvalgsvarer og ca. 25 % på særligt 
pladskrævende varegrupper. Der er registreret en omsætning på ca. 1,8 mia. kr. og et forbrug på 2,1 mia. kr., med 
en overvægt på dagligvarer. Det betyder, at der er et handelsunderskud på ca. 300 mio. kr. Set i forhold til 2009 er 
antallet af dagligvarebutikker og butikker med særligt pladskrævende varegrupper stort set uændret, mens der er 
registreret ca. 30 udvalgsvarebutikker færre end i 2009. 
  
For detailhandlen i Kalundborg Kommune under ét er dækningsgraden – dvs. forholdet mellem omsætning og 
forbrug - i 2013 beregnet til 85. Herunder er dækningsgraden for dagligvarehandlen alene på 96. Det betyder, at 
borgerne i kommunen i udpræget grad handler dagligvarer inden for kommunegrænsen, mens det vurderes at en 
stor del af udvalgsvarer handles i Slagelse, Holbæk og Ringsted m.fl., hvor udbuddet er væsentligt større end i 
Kalundborg. 
  
Som det fremgår, er detailhandlen i Kalundborg Kommune udfordret af, at en stor del af borgernes forbrug bliver lagt 
i butikker uden for kommunegrænsen. Hovedudfordringen i udviklingen af detailhandelen er derfor dels at fastholde 
de handlende, dels at tiltrække endnu flere kunder til butikkerne i kommunen. Her er det centralt, at der over en bred 
front arbejdes med, at hhv. dem, der bor i kommunen, at dem, der arbejder i kommunens byer, og at turisterne, der 
besøger kommunen, i langt højere grad også handler i kommunen. At dette kan lykkes, kræver både en aktiv fysisk 
planlægning, samarbejde med detailhandlens parter og planlægning ud fra kundens behov og ønsker. 
  
Som anbefalinger til Kalundborg Kommune fremhæver COWI: 
1) Tilgængelighed til butiksmiljøet - parkeringsfaciliteter og adgang 
2) Koncentrér detailhandlen centralt i byen - samle bylivsfunktioner 
3) Klar rollefordeling mellem [adresse] og Kalundborg bymidte - diversitet og unødig konkurrence 
4) Udvikling af boliger i bymidten - understøtter efterspørgslen i butikkerne 
5) Udvikling af publikumsfunktioner - skabe et varieret udbud 
6) Undersøg mulighederne for store butiksenheder i bymidterne - skaber stort kundeflow 
7) Planlæg aktive bymidter - bymidten er mere end butikker 
8) Turister i Kalundborg - turister bidrager med både omsætning og byliv. 
Som anbefalinger til handelsstandsforeninger fremhæver COWI: 
1) Samarbejde mellem detailhandlens parter - at skabe de bedste rammer 
2) Styrk serviceniveauet - en vigtig konkurrenceparameter 
3) Fælles åbningstider - kunderne ved, hvornår bymidten har åben 
4) Fasthold og styrk det gode dagligvareudbud i alle byerne - vigtigt for lokalsamfundet at fastholde den daglige 
forsyning 
5) Få flere butikker med en høj attraktion - kunderne kører gerne efter de bedste butikker 
6) Samarbejde med turismeforeninger, krydstogtselskaber mv. - synergi mellem turismen og handelslivet.  
Teknik og Miljø finder, at analysen giver et godt afsæt for videre drøftelser om fremadrettet planlægning for 
detailhandel og byliv, samt for igangsættelse af initiativer fra såvel kommunen som handelslivet. I forlængelse heraf 
foreslås, at detailhandelsanalysen indledningsvis udgør startskuddet for en dialog med handelsstandsforeninger, 
butiksdrivende og interessenter m.fl., eksempelvis ved at sende analysen ud i høring. Teknik og Miljø finder, at 
analysen giver afsæt for de videre drøftelser og ser det som en mulighed, at analysens resultater indarbejdes i 
kommuneplanen ved næstkommende kommuneplanrevision.  
  
BEHANDLING 
Direktionen, Teknik- og Miljøudvalget, Økonomiudvalget, Kommunalbestyrelsen. 
  
INDSTILLING 
Teknik- og Udviklingsdirektøren indstiller, at 
· Detailhandelsanalyse 2014 udarbejdet af COWI tages til efterretning 
· Administrationen anmodes om at udarbejde forslag til den videre proces, som forelægges i februar 2015. 
ØKONOMISKE KONSEKVENSER 
Sagen har ingen økonomiske konsekvenser for Kalundborg Kommune. 
  
Direktionens møde den 25. november 2014: 
Direktionen vedtog at anbefale teknik- og udviklingsdirektørens indstilling. 
  
Bilag 
  
  
  
  
  
Teknik- og Miljøudvalgets møde den 1. december 2014: 
Bilag 1 - Detailhandelsanalyse 2014 for Kalundborg Kommune 
326-2014-349903 
Udvalget vedtog at anbefale teknik- og udviklingsdirektørens indstilling. 
